**איגוד המוזיאונים ואיקו"ם ישראל קורא לראש עיריית חולון לחזור בו מההחלטה החד צדדית לסגירת מוסדות תרבות בחולון שתהווה פגיעה קשה בתרבות הישראלית**

בשבוע האחרון נוכחנו לגלות בצער רב כי ארבעה מוזאונים ומוסדות תרבות בעיר חולון קיבלו הודעת סגירה מיידית: מוזאון הקריקטורה והקומיקס, מרכז תיאטרון בובות חולון, מוזאון חוסמסה, ומוזאון העיר חולון - בית הרצפלד.

מדובר במוסדות בעלי חשיבות תרבותית, חינוכית וחברתית, אשר שירתו את הקהילה המקומית והארצית, וקידמו את התרבות הישראלית בדרכים ייחודיות ומשמעותיות. אלה מוסדות תרבות/ מוזאונים ייחודיים בעלי אוספים חשובים ונדרים שאין להם דומים בארץ לא בנושא ולא בכמות הפריטים.

ההחלטה החד צדדית, לסגור מוסדות אלה פוגעת לא רק בתרבות המקומית אלא גם בחיבור הבין-דורי, בלימוד ההיסטוריה והמורשת, ובאפשרות להעניק לילדים ולמבוגרים חוויות תרבותיות עשירות ומגוונות. מדובר **במכה אנושה לעיר חולון**, שהתפרסמה לאורך השנים כעיר המקדמת תרבות, אמנות וחדשנות.

עשרות עובדים, רובם תושבי העיר, קיבלו בימים אלה הודעות פיטורין והזמנה לשימוע לפני פיטורים. יש לציין שמוסדות אלה אינם גירעוניים.

הודעת סגירה זו מגיעה בתקופה בה תרבות ואמנות זקוקות יותר מתמיד לתמיכה ולחיזוק. איגוד המוזאונים בישראל קורא לגורמים הרלוונטיים, לרבות משרד התרבות והשלטון המקומי ולרשויות המקומיות, לפעול במהירות ובנחישות על מנת למנוע את סגירתם של מוסדות אלו ולמצוא פתרונות שיבטיחו את המשך פעילותם.

**שי קינן, ראש עיריית חולון ההחלטה היא רק בידיים שלך.**